นายกฯยังกล่าวด้วยว่า ในส่วนของการให้ความช่วยเหลือแก่เกษตรกรที่ประสบปัญหา ต้องมีระบบการตรวจสอบเพื่อป้องกันการทุจริต ซึ่งนายสรอรรถ กลิ่นประทุม รมว.พัฒนาสังคมและความมั่นคงของมนุษย์ ในฐานะอดีต รมว.เกษตรฯ ได้เสนอว่า การจ่ายเงินชดเชยให้แก่ผู้เลี้ยงไก่ ขอให้ใช้หลักการจ่ายเงินชดเชยความเสียหายให้แก่ผู้ประสบอุทกภัย ซึ่งนายกฯเห็นด้วย และได้เน้นย้ำด้วยว่า การจ่ายเงินชดเชย หากที่ผ่านมามีการดำเนินการโดยมีข้อบกพร่อง อะไรก็ให้ไปพิจารณาปรับปรุงแก้ไข โดยต้องให้เงินถึงมือผู้เสียหายจริงๆ อย่าให้มีการโกงกินอย่างเด็ดขาด ทั้งนี้ ภายหลังจากที่รัฐบาลได้รณรงค์ให้ประชาชนหันมาบริโภคไก่ในวันที่ 7 ก.พ. นี้แล้ว การบริโภคไก่น่าจะเพิ่มขึ้น จึงต้องพิจารณาเตรียมการเรื่องการขนย้ายไก่ เพื่อรองรับความต้องการในการบริโภคให้สอดคล้องกันด้วย และให้นายสมคิดไปพิจารณาจัดทำแคมเปญ ในการรณรงค์ประชาสัมพันธ์ให้เกิดความเข้าใจที่ถูกต้อง และให้นายโภคิน พลกุล รองนายกฯ ในฐานะกำกับดูแล อ.ส.ม.ท. ไปกำชับการปฏิบัติงานของสำนักข่าวไทยให้เป็นไปในเชิงรุกมากขึ้นด้วย